
№ РС-252-18-075
Днес, 07.11.2018 година, в град София, Комисията за противодействие на корупцията и за отнемане на незаконно придобитото имущество, в състав:
Председател: Пламен Георгиев
Заместник - председател: Антон Славчев
Член: Антоанета Цонкова
Член: Силвия Къдрева
При участието на стенографа М.В. като изслуша доклада на Специализирана дирекция „Конфликт на интереси” по сигнал с рег. № ЦУ01-С-252/22.06.2018г.,
У С Т А Н О В И:
Производството е по реда на чл.71, ал.1, предл.1 от Закона за противодействие на корупцията и за отнемане на незаконно придобитото имущество, образувано въз основа на сигнал, подаден от *** до председателя на Обс С.З. и до председателя на Постоянната комисия за борба с корупцията и установяване на конфликт на интереси при Обс С.З., откъдето е препратен в КПКОНПИ по компетентност. Сигналът е регистриран в КПКОНПИ с рег. № ЦУ01-252/22.06.2018г.
Сигналът е против Янко Георгиев Янков – общински съветник в Общински съвет С.З.
В сигнала се твърди, че Янко Янков използва влиянието си и въздейства на главния архитект на Община С.З. за издаване на разрешение за строеж и необходимите строителни книжа за изграждането на кафе „***“ в зелените площи пред бившия магазин „***“, на кръстовището на бул. „***“ и бул. „***“, както и изграждането на детска площадка, непосредствено до заведението, което стопанисва фирмата на неговата майка.
Лицето, подало сигнала твърди, че в свое интервю, кметът на Община С.З. – Ж.Т. е заявил, че общинският съветник Янко Янков е „ходатайствал пред него за изграждането на детска площадка, непосредствено до заведението, стопанисвано от фирмата на майка му“.
Към сигнала са приложени следните доказателства: договор №2897/23.12.2015г., ценова оферта; инвестиционен проект от август 2016г.; удостоверение за пълна проектантска правоспособност на М.Р.Г.; протокол №30/03.08.2016г. от заседание на Експертен съвет по устройство на територията при Община С.З.; Оценка на съответствието с вх. №10-33-208/03.08.2016г. на инвестиционен проект със съществените изисквания към строежите за обект: Благоустрояване и изграждане на детска площадка; заявление за извършване на оценка за съответствие на инвестиционен проект във фаза технически проект с вх. №10-33-208/03.08.2016г.; заявление за съгласуване и одобряване на инвестиционен проект на фаза технически проект с вх. №10-33-214/05.08.2016г.; заявление за издаване на разрешение за строеж на основание чл.148, ал.2 от ЗУТ с вх. №10-33-215/05.08.2016г.; скица №1883/28.07.2016г.; обяснителна записка, изготвена от гл.арх. М.Г.; количествена сметка за обект: Благоустрояване и изграждане на детска площадка в УПИ XVI – за групово жилищно строителство в кв.129, гр. С.З., изготвена от М.Г.; техническа спецификация на обект: Благоустрояване и изграждане на детска площадка в УПИ XVI – за групово жилищно строителство в кв.129, гр. С.З., изготвена от М.Г.; 6 бр. скици; разрешение за строеж №19-406/09.08.2016г.; обяснителна записка за обект: Благоустрояване и изграждане на детска площадка в УПИ XVI – за групово жилищно строителство в кв.129, гр. С.З., изготвена от инж. Л.К. и 2 бр. скици.
С оглед твърденията в сигнала, Комисията е изискала и събрала от председателя на ПК за БКПУКИ при Общински съвет С.З. доказателства за служебното качество на Янко Георгиев Янков – клетвен лист от 05.11.2015г.; декларация по чл.12, т.1 от ЗПУКИ (отм.) от 06.11.2015г., декларация по чл.12, т.2 от ЗПУКИ (отм.) от 16.11.2015г.; декларация по чл.12, т.3 от ЗПУКИ (отм.), на която не е посочена дата, нито входящ номер; декларации по чл.12, т.4 от ЗПУКИ (отм.) от 19.01.2016г., 29.03.2016г., 21.06.2016г., 25.07.2016г.
При проверка относно допустимостта на сигнала е установено, че същият не отговаря на изискванията на чл.48, ал.1, т.1 и т.3 от ЗПКОНПИ. В тази връзка на подателя на сигнала е изпратено писмо с изх. №ЦУ01/7985/03.07.2018г. на КПКОНПИ, с което същият е уведомен за констатираните нередовности и му е даден срок за тяхното отстраняване. В предоставения срок, лицето е посочило ЕГН и потвърждава изложените от него твърдения в първоначално подадения сигнал. Допълнително излага твърдения за нарушения на ЗУТ, както и на Наредбата за реда и условията за издаване на разрешения за поставяне на временни преместваеми съоръжения и елементи на градинско обзавеждане. Твърди се, че Янко Янков получава възнаграждение като общински съветник, което е запорирано от ЧСИ и това е официалният му доход, а в същото време ползва лизингов автомобил и обитава трайно новопостроена къща в с. П., Община С.З. Твърди се още, че Янков парадира с близките си контакти с главния архитект на Общината.
Към писмото са приложени: копие на писмо от Община С.З.; 2 бр. копия на заявления до Община С.З.; три броя снимки; 3 броя справки от Търговски регистър.
Комисията е изискала и събрала от кмета на Община С.З. следните доказателства: разрешение за поставяне №4/16.02.2017г.; Оценка за съответствие с вх. №19-39-6/14.02.2017г. на инвестиционния проект със съществените изисквания към строежите за обект: Слънцезащитно устройство пред ОСД в жилищна сграда с адм. адрес *** ; фактура №9000068577 от 14.02.2017г.; заявление за издаване на разрешение за поставяне на преместваеми обекти на основание на чл.56 от ЗУТ с вх. №19-39-6/14.02.2017г.; нотариален акт за продажба на недвижим имот от 02.02.2017г.; протокол №50/21.12.2016г. от заседание на Експертен съвет по устройство на територията при Община С.З. с приложена схема; протокол №22/08.06.2016г. от заседание на Експертен съвет по устройство на територията при Община С.З. с приложена схема и удостоверение за пълна проектантска правоспособност за 2017г. на инж. П., застрахователна полица, 1 бр. скица за групово жилищно строителство; обяснителна записка за обект: Слънцезащитно устройство пред ОСД в жилищна сграда с адм. адрес *** в УПИ XVI групово жилищно строителство от кв.129, по плана на гр. С.З., изготвена от И.П.; основни данни за модела Слънцезащитно съоръжение пред ОСД в жилищна сграда – 15 листа; Проект за обект Слънцезащитно устройство пред ОСД в жилищна сграда с адм. адрес *** в УПИ XVI групово жилищно строителство от кв.129, гр. С.З. изготвен от инж. С.Д. с удостоверение за пълна проектантска правоспособност за 2017г., застрахователна полица и 9 бр. скици; разрешение за строеж №19-383/23.05.2017г.; съобщение от Община С.З.; заявление за издаване на разрешение за строеж на основание чл.148, ал.2 от ЗУТ с вх. №19-21-300/15.05.2017г.; протокол №20/10.05.2017г. от заседание на Експертен съвет по устройство на територията при Община С.З.; Оценка за съответствие с вх. №19-04-151/09.05.2017г. на инвестиционния проект със съществените изисквания към строежите за обект: Кафене – преустройство на съществуващо помещение; протокол №14/29.03.2017г. от заседание на Експертен съвет по устройство на територията при Община С.З.; заявление за извършване на оценка за съответствие на инвестиционен проект вх. №19-04-151/09.05.2017г.; фактура №9000071016 от 29.03.2017г.; фактура №9000071015 от 29.03.2017г.; фактура №9000071014 от 29.03.2017г.; заявление за съгласуване и одобряване на инвестиционен проект с вх. №19-01-261/15.05.2017г.; инвестиционен проект за обект кафене – преустройство на съществуващо помещение, фаза ТП, част АРХ+СК стан; удостоверение за пълна проектантска правоспособност за 2017г. на И.И., застраховка професионална отговорност; оценка на съответствието по част „конструктивна“ съгласно чл.142 от ЗУТ изготвена от С.Г.; Договор за оценка на съответствието на част „конструктивна“ на инвестиционните проекти от 24.03.2017г.; удостоверение за упражняване на технически контрол по част конструктивна на инвестиционните проекти на инж. С.Г.; удостоверение за пълна проектантска правоспособност рег. №02298 на инж. И.П.; Конструктивно становище за обект Кафене – преустройство на съществуващо помещение, УПИ XVI – за групово жилищно строителство, кв.129, гр. С.З. - 1 бр. скица; нотариален акт за продажба на недвижим имот от 02.02.2017г. – 1бр. скица; схема на самостоятелен обект в сграда №15-83110-24.02.2017г.; обяснителна записка за обект Кафене – преустройство на съществуващо помещение - УПИ XVI – за групово жилищно строителство, кв.129, гр. С.З., част архитектурна и 7 бр. скици; инвестиционен проект за обект кафене – преустройство на съществуващо помещение УПИ XVI – за групово жилищно строителство, кв.129, гр. С.З., фаза ТП, част ЕЛ; удостоверение за пълна проектантска правоспособност рег. №02342 на инж. С.Д., застраховка професионална отговорност; Удостоверение №1120933921/23.03.2017г.; обяснителна записка за обект Кафене – преустройство на съществуващо помещение - УПИ XVI – за групово жилищно строителство, кв.129, гр. С.З., фаза ТП, част ЕЛ; количествена сметка за обект Кафене – преустройство на съществуващо помещение - УПИ XVI – за групово жилищно строителство, кв.129, гр. С.З. и 3 бр. скици; инвестиционен проект за обект кафене – преустройство на съществуващо помещение УПИ XVI – за групово жилищно строителство, кв.129, гр. С. З., част ОВ; удостоверение за пълна проектантска правоспособност рег. №33017 на инж. И.Д., застраховка професионална отговорност в проектирането и строителството, обяснителна записка изготвена от И.Д. и 3бр. скици; инвестиционен проект за обект кафене – преустройство на съществуващо помещение УПИ XVI – за групово жилищно строителство, кв. 129, гр. С.З., фаза ТП, част Технологичен проект; удостоверение за пълна проектантска правоспособност на инж. И.Д., застраховка професионална отговорност в проектирането и строителството, обяснителна записка и 1бр. скица; инвестиционен проект за обект кафене – преустройство на съществуващо помещение УПИ XVI – за групово жилищно строителство, кв.129, гр. С.З., фаза ТП, част ВК, застраховка професионлана отговорност, удостоверение за пълна проектантска правоспособност рег. №02428 на инж. Р.А., 1 бр. скица, обяснителна записка, количествена сметка за обект кафене – преустройство на съществуващо помещение УПИ XVI – за групово жилищно строителство, кв.129, гр. С.З., част ВК и 4бр. скици.
Служебно е направена справка в НБДН и в Търговски регистър.
След като обсъди събраните в хода на административното производство доказателства, комисията установи следното от фактическа страна:
Сигналът е подаден от физическо лице с посочени три имена, ЕГН и адрес за кореспонденция.
Видно от приложения по преписката клетвен лист от 05.11.2015г., Янко Георгиев Янков е общински съветник в Общински съвет С.З., избран на 25.10.2015г.
На 06.11.2015г. е подал декларация по чл.12, т.1 от ЗПУКИ (отм.), в която не е декларирал наличие на несъвместимост.
На 16.11.2015г. е подал декларация по чл.12, т.2 от ЗПУКИ (отм.), в която е декларирал, че към датата на назначаването си и дванадесет месеца преди това е бил председател на Гражданско сдружение СНЦ „***“.
В декларацията по чл.12, т.3 от ЗПУКИ (отм.), Янков е декларирал, че на 17.08.2016г. е станал едноличен собственик на капитала на „***“ ЕООД.
На 19.01.2016г. е подал декларация по чл.12, т.4 от ЗПУКИ (отм.), в която е декларирал наличие на частен интерес по конкретен повод по т.35 от дневния ред за заседание на Общински съвет С.З., което ще се проведе на 28.01.2016г.
На 29.03.2016г. е подал декларация по чл.12, т.4 от ЗПУКИ (отм.), в която е декларирал наличие на частен интерес по конкретен повод във връзка с ПУП-ПР в кв.9 с. П., Община С.З.
На 21.06.2016г. е подал декларация по чл.12, т.4 от ЗПУКИ (отм.), в която е декларирал наличие на частен интерес по конкретен повод по т.35 от дневния ред за заседание на Общински съвет С.З.
На 25.07.2016г. е подал декларация по чл.12, т.4 от ЗПУКИ (отм.), в която е декларирал наличие на частен интерес по конкретен повод във връзка с разрешение за изработване на проект за ПУП за застрояване за ПИ № 118011 по КВС на местност „***“, землище с. П., Община С.З. във връзка със заявление с рег. №19-06-179/28.06.2016г.
От служебно направената справка в НБД „Население“ се установи, че Р.В.Г. е майка на Янко Георгиев Янков.
От служебно направената справка в Търговски регистър се установи, че Р.В.Г. е едноличен собственик на капитала и управител на „***“ ЕООД, ЕИК *** от 07.06.2013г.
С Договор №2897/23.12.2015г., сключен между Община С.З., наричана възложител и „***“ ЕООД, представлявано от Б.Р.С., наричан изпълнител, възложителят възлага, а изпълнителят приема да изпълни обществена поръчка с предмет „Доставка и монтаж на детски съоръжения и паркова мебел за обекти: Детски площадки в междублокови пространства на територията на гр. С.З.“, съобразно одобреното от Възложителя задание и инвестиционни проекти. Изпълнението на дейностите по договора ще се извършва след получаване на Възлагателно писмо от възложителя за стартиране на възложената/ите със същото площадка/и в срок 30 календарни дни, считано от датата на получаването му.
С разрешение за строеж №19-406/09.08.2016г., издадено от архитект В.Г. – Началник отдел „Устройство на територията“, Заповеди №10-00-98/22.01.2016г. и №10-00-98-001/25.01.2016г. на Главен Архитект на Община С.З., се разрешава на Община С.З., представлявана от кмета Ж.Т., да извърши строителство на Благоустрояване и изграждане на детска площадка в УПИ XVI – за групово жилищно строителство в кв.129, гр. С.З. (строеж четвърта категория), въз основа на заявление вх. №10-33-125/05.08.2016г. и съгласуван и одобрен технически проект от Главния архитект на Община С.З. и оправомощени от него длъжностни лица, по части:“Паркоустройство и Благоустройство“ и „Геодезия“, за който е извършена ОСИП от ОбЕСУТ-Решение по Протокол №30, т.5.6 от 03.08.2016г. Разрешението за строеж е издадено на основание чл.148, ал.1, ал.2, ал.4 и чл.152, ал.1 от ЗУТ. 
С Нотариален акт за продажба на недвижим имот от 02.02.2017г., пред Г.Г., помощник нотариус по заместване на П.И., нотариус с район на действие на С. районен съд, Р.Г. и съпругът й Г.Г. продават на „***“ ЕООД, в режим на СИО недвижим имот, както следва самостоятелен обект в сграда с площ от 57,05 кв.м., с идентификатор 68850.513.521.3.49, съгласно кадастралната карта и кадастралните регистри на гр. С.З., одобрени със Заповед РД-18-43/25.05.2009г. на Изпълнителния директор на АГКК,намиращ се на първи /партерен/ етаж в осеметажен жилищен блок в сграда 3 /три/ разположена в поземлен имот с идентификатор №68850.513.521, находящ се в гр. С.З., ул. „***“ №149, ет.1, с предназначение на културния обект:“за културна и обществена дейност“. Съгласно Нотариалния акт владението на описания недвижим имот се предава в деня на подписване на нотариалния акт за продажба. В нотариалния акт се посочва, че при изготвянето на акта за установяване на правото на собственост и изпълнението на особените изисквания на закона е представен Нотариален акт за собственост върху недвижим имот от 13.10.2016г. по описа на Служба по вписванията С.З.; Договор от 13.11.2014г. по описа на Служба по вписванията С.З.; Схема от 25.10.2016г. издадена от АГКК – С.З.; Удостоверение за данъчна оценка по чл.264, ал.1 от ДОПК; Решение на едноличния собственик на капитала на „***“ ЕООД с нотариална заверка на подписа и съдържанието; декларации по чл.25, ал.8 ЗННД и чл.264, ал.1 ДОПК; Квитанции за внесени такси.
С Разрешение за поставяне №4/16.02.2017г. се разрешава на Община С.З., представлявана от кмета Ж.Т. и на „***“ ЕООД, представлявано от Р.Г., съгласно заявление вх. №19-39-6 от 14.02.2017г., нотариален акт №113 от 02.02.2017г. на Служба по вписванията гр. С.З., схеми за поставяне на подиум и маси пред самостоятелен обект, приети с Решения по Протокол №22 т.6.7 от 08.06.2016г. и Протокол №50 т.6.2 от 21.12.2016г. на ЕСУТ при Община С.З. и приложена проектна документация по част „Конструктивна“, приета с решение по Протокол №07 т.5.10 от 15.02.2017г. на ЕСУТ при Община С.З., да извършат поставяне на две слънцезащитни устройства пред ОСД, находящо се в жилищна сграда с административен адрес: ***, гр. С.З. – едното от север и запад непосредствено до ОСД, с площ 14,30 кв.м., а другото – свободно стоящо, западно от ОСД – с площ 74,50 кв.м. Разрешение за поставяне №4/16.02.2017г. e издадено от кмета на Община С.З. Ж.Т. на основание чл.56, ал.1 от ЗУТ, във връзка с Наредбата за реда и условията за издаване на разрешение за поставяне на временни преместваеми съоръжения и елементи на градското обзавеждане на територията на Община С.З.
С разрешение за строеж №19-383/23.05.2017г., издадено от главния архитект на Община С.З. В.Г., се разрешава на „***“ ЕООД, представлявано от Р.Г., в качеството му на възложител,видно от нотариален акт №113/02.02.2017г. на Служба по вписванията гр. С.З., да извърши строителство на „Кафене“ (преустройство на съществуващо помещение, четвърта категория) в УПИ №XVI, за групово жилищно строителство от кв.129 по плана на гр. С.З.,представляващ поземлен имот с идентификатор 68850.513.521 по кадастрална карта, с административен адрес: ***, въз основа на заявление вх. №19-21-300/15.05.2017г. и съгласуван и одобрен технически проект от Главния архитект на Община С.З. и оправомощени от него длъжностни лица, по части: „Архитектурна“, „Конструктивна“, „Водоснабдяване и канализация“, „Електрическа“, „Технологична“, „ОВ“, за който е извършена ОСИП от ЕСУТ – Решение по протокол №20 т.6.12 от 10.05.2017г. Разрешението за строеж е издадено на основание чл.148, ал.1, ал.2, ал.4 и чл.152, ал.1 от ЗУТ.
С писмо вх. №13077/11.10.2018г. на КПКОНПИ, главния архитект на С.З. В.Г. заявява, че при издаване на Разрешение за строеж №19-383 от 23.05.2017г. е спазена законовата процедура, както и актът е влязъл в сила. Заявява, че никой не й е оказал влияние при издаването на горепосочения акт. Твърди, че такава възможност липсва предвид това, че като процедура е свързана със становища и съгласуване от експерти в различни области на строителството.
Въз основа на така изяснената фактическа обстановка, комисията установи следното от правна страна:
Сигналът е подаден от физическо лице с посочени три имена, ЕГН и адрес за кореспонденция и отговаря на изискванията на чл.48, ал.1, т.1 от ЗПКОНПИ.
Тъй като конфликтът на интереси е административно нарушение, то спрямо него следва да се вземе предвид принципът на чл.3, ал.1 от Закона за административните нарушения и наказания и приложение да намери законът, който е бил в сила по време на извършването на нарушението.
В конкретния случай това означава, че спрямо твърденията в сигнала следва да се приложи ЗПУКИ (отм.), доколкото твърдените нарушения са извършени в периода на действие на ЗПУКИ (отм.).
За да е осъществен конфликт на интереси по смисъла на чл.2 от ЗПУКИ (отм.), следва да са налице три кумулативно изискуеми предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.2, ал.2 и ал.3 от ЗПУКИ(отм.). Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по–ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Янко Георгиев Янков в качеството си на общински съветник в Общински съвет С.З. е лице, заемащо публична длъжност по смисъла на чл.3, т.9 от ЗПУКИ (отм.), съответно лице, заемащо висша публична длъжност по смисъла на чл.6, ал.1, т.32 от ЗПКОНПИ. С оглед горното, Комисията е компетентен орган да разглежда сигнали, съдържащи данни за конфликт на интереси спрямо конкретното лице.
В хода на производството се установи, че Янко Георгиев Янков и Р.В.Г. са свързани лица по смисъла на §1, т.1 от ДР на ЗПУКИ (отм.). Наличието на свързани лица само по себе си не представлява конфликт на интереси. Свързаността създава риск от такъв  в случаите, при които лицето,заемащо публична длъжност упражнява правомощия или изпълнява задължения по служба повлияно от частен интерес.
В сигнала се излагат твърдения за това, че Янко Янков използва влиянието си и въздейства на главния архитект на Община С.З. за издаване на разрешение за строеж. В сигнала не се съдържат твърдения за упражнени от страна на Янков в качеството му на общински съветник правомощия. Данни за такива не са посочени и в получения отговор от сигналоподателя във връзка с предоставения от Комисията срок за отстраняване на нередовностите в сигнала.
Съгласно чл.148, ал.2 от ЗУТ разрешение за строеж се издава от главния архитект на общината. Съгласно чл.56, ал.1 и 2 от ЗУТ във връзка с Наредбата за реда и условията за издаване на разрешение за поставяне на временни преместваеми съоръжения и елементи на градското обзавеждане на територията на Община С.З. компетентен да издава разрешения за поставяне на преместваеми съоръжения и елементи на градското обзавеждане върху общински терени е кметът на Общината или упълномощено от него лице, след провеждане на жребий и сключване на договор със спечелилия. Видно от представените по преписката разрешение за строеж №19-406/09.08.2016г., разрешение за строеж №19-383/23.05.2017г., разрешение за поставяне №4/16.02.2017г. и проектните документации към тях, същите са подписани не от Янков, а от други лица, в рамките на техните компетенции по ЗУТ, поради което Янков няма законова възможност да упражни правомощия във връзка с издадените разрешения.
Твърденията за нарушения на ЗУТ и на Наредбата за реда и условията за издаване на разрешения за поставяне на временни преместваеми съоръжения и елементи на градинско обзавеждане не представляват данни за конфликт на интереси, като същите са от компетентността на друг орган. По отношение твърденията за несъответствие на между приходите и разходите на Янков, същите не са предмет на производството по конфликт на интереси.
Не са налице доказателства по преписката, че Янко Янков е оказвал въздействие при издаването на разрешенията. По отношение разрешение за строеж №19-406/09.08.2016г. за благоустрояване и изграждане на детска площадка, следва да се има предвид, че същото предхожда разрешение за строеж №19-383/23.05.2017г. за строителство на КАФЕНЕ (преустройство на съществуващо помещение), поради което липсва частен интерес за Янков или за свързано с него лице от издаване на разрешение за строеж №19-406/09.08.2016г.
Изрично в писмо вх. №13077/11.10.2018г. на КПКОНПИ, главния архитект на С.З. В.Г. заявява, че не и оказано влияние при издаването на разрешение за строеж №19-383/23.05.2017г. за строителство на КАФЕНЕ. 
Предвид изложеното, се налага извода, че липсват елементите на състава на конфликт на интереси по чл.2 от ЗПУКИ (отм.), а именно: упражнени от лицето правомощия по служба, упражнено влияние и наличие на частен интерес, който би могъл да повлияе върху безпристрастното и обективно изпълнение на правомощията  по служба от страна на Янко Янков. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Втора от ЗПУКИ (отм.), които представляват негова проявна форма и за липсата на конфликт на интереси по смисъла на чл.2 от ЗПУКИ (отм.).
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ
РЕШИ:
НЕ УСТАНОВЯВА конфликт на интереси по отношение на Янко Георгиев Янков с ЕГН *** – лице, заемащо публична длъжност, по смисъла на чл.3, т.9 от ЗПУКИ (отм.), поради липса на упражнени правомощия по служба в качеството му на общински съветник в Община С.З. и липса на упражнено влияние във връзка с разрешение за строеж №19-406/09.08.2016г., разрешение за строеж №19-383/23.05.2017г., разрешение за поставяне №4/16.02.2017г.
На основание чл.76, ал.2 от ЗПКОНПИ прокуратурата може да протестира решението пред Административен съд – П., в едномесечен срок от съобщаването му.
КОМИСИЯ:
Председател:……………………….…/Пламен Георгиев/
Заместник - председател:………………/Антон Славчев/
Член:………………………………../Антоанета Цонкова/
Член:…………………………………..../Силвия Къдрева/

